Doamna Monica Macovei, Președinte al M10,

Domnul Nicușor Dan, Președinte al Uniunii Salvați Bucureștiul,

Domnul Ștefan Iordache, Membru fondator al 200 pentru București,

Domnul Valentin Licxandru, Președinte al Uniunii Creștin Democrate din România,

Domnul Octavian Bădescu, Președinte al organizației București a Mișcării Liberale,

Domnii Nicușor Dan și Ciprian Ciucu, candidați anunțați la funcția de Primar General al Municipiului București,

Sunteți liderii singurelor partide democratice noi – cu valori comune –, înregistrate prin decizie a instanței, care și-au anunțat intenția de a candida la alegerile locale din 2016 în Municipiul București. Partidele dumneavoastră reprezintă, la acest moment, singura speranță de schimbare în bine și alternativă la corupția generalizată a partidelor parlamentare.

După cum știți, Inițiativa România, mișcare civică fondată în noiembrie anul trecut de câțiva tineri inimoși și care astăzi numără circa 70 de persoane cu activitate permanentă și circa 800 de membri simpatizanți, promovează deja de mai bine de 3 luni ideea agregării unei platforme civico-politice care să susțină și să prezinte în alegerile locale un proiect comun pentru București, o echipă comună de candidați pentru primăriile de sector și generală și liste comune pentru consiliile locale.

Am discutat de mai multe ori cu fiecare dintre dumneavoastră și / sau cu reprezentanți ai partidelor dumneavoastră despre acest proiect, am încurajat discuțiile bilaterale dintre dumneavoastră încă de la început și știm că acestea au avut loc. Discuțiile au fost întotdeauna oneste și vă mulțumim pentru acest lucru. Cu toate acestea, deși a existat permanent o deschidere pentru colaborare, decizia și acțiunea concretă au fost mereu amânate din considerente de agendă sau interese de partid, normale până la un anumit punct, sau din cauza unor vechi diferende sau idiosincrazii personale.

Suntem pe ultima sută de metri în care putem renunța la orgolii și mizele mici care ne dezbină. Este, deci, timpul să ne așezăm la masă și să decidem dacă asumăm împreună responsabilitățile care vin odată cu implicarea politică sau civică față de oamenii pe care clamăm că-i reprezentăm. Inițiativa România vă invită ca, în cel mult o săptămână, să ne așezăm toți, împreună, la masa dialogului.

Sperăm că toată lumea este conștientă de realitatea electorală și politică a acestui moment:

Fractura între elita politica actuală și societate se lățește și este, practic, de neînchis. De o parte a baricadei avem o clasă politică coruptă și incompetentă care a acaparat cu totul statul român, iar de cealaltă parte, o societate divizată și umilită de instituții și partidele parlamentare; Legislația electorală este prohibitivă pentru competiția politică și înnoirea clasei politice, iar partidele mici sunt cele mai dezavantajate; Oamenii sunt, pe bună dreptate, scârbiți de politică și reticenți în a se implica, de unde și dificultățile dumneavoastră privind resursele umane și financiare; Fiecare dintre partidele dumneavoastră se află în marja pragului electoral de 5% sau sub acest prag și ar fi o neadecvare la realitate să credem că situația se va schimba spectaculos; În condițiile în care e aproape cert că partidele parlamentare și Guvernul nu vor schimba legislația electorală în sensul revenirii la alegerile în două tururi de scrutin, candidații dumneavoastră la primării au 0 (zero) șanse de a câștiga. În plus, își vor împărți voturile; Pentru a candida, fiecare partid are nevoie de: circa 280 de candidați (incluzând rezervele), selectați pe baza unor criterii de integritate și competență pentru listele de consilieri,

aproximativ 80.000 de semnături pentru a putea candida la toate consiliile și primăriile din București, adică cel puțin câteva sute de oameni care să le strângă – vorbim de semnături reale pentru că noi dorim să respectăm legea, spre deosebire de partidele parlamentare,

peste 1300 de membri ai birourilor secțiilor de votare sau observatori în aceste secții,

cel puțin 1000 de voluntari pentru campania offline – în stradă și door to door,

un program bun și convingător pentru București, o echipă solidă de campanie, resurse financiare semnificative și susținere civică organizată și asumată.

Aceia dintre dumneavoastră care au mai fost implicați în campanii electorale știu cât de greu se strâng voturile și se câștigă încrederea oamenilor, dificultățile blocajului mediatic instituit de unele mass-media aservite politic, imposibilitatea competiției reale între candidați din cauza fugii de dialog public a candidaților marilor partide și cât de dificilă este strângerea de fonduri de campanie din cauza legislației strâmbe.

Alegând calea solitară a candidaturii, partidele și candidații dumneavoastră își vor împărți voturile și vor ajunge să se atace între ei. Deja, din păcate, în scurtul timp de la anunțarea unui al doilea candidat pentru Primăria Generală, acest lucru s-a și întâmplat.

Dați o speranță oamenilor care așteaptă schimbarea și șansa să nu risipească voturi sub pragul electoral, arătați-le că oamenii buni se pot aduna, organiza și renunța la orgolii. Dați șansa oamenilor să nu mai voteze „lideri salvatori”, ci valori, principii, proiecte și echipe de oameni integri și merituoși. Dați-vă dumneavoastră posibilitatea ca organizațiile civice, formale sau informale, să se poată uni în susținerea dumneavoastră.

Haideți să construim o coaliție a integrității și competenței care să propună un proiect și o echipă de oameni, o alternativă reală și concretă la partidele mari în alegerile locale și, ulterior, naționale. Haideți să construim o platformă civico-politică comună a oamenilor buni care au curajul și forța morală de a vorbi și acționa în direcția binelui comun, care sunt integri și care doresc să scrie împreună o poveste de succes despre competență și cinste în România.

Cu deosebită considerație,

Echipa Inițiativa România